## *ישעיהו פרק נב, ידיעת ה' לאומית תביא את המשיח*

**סיכום שיעור של הרב צבי יהודה הכהן קוק.**

(הסיכום נכתב ע"י הרב אורי דסברג, ונערך ע"י בראון דסברג)

(א) עוּרִי עוּרִי לִבְשִׁי עֻזֵּךְ צִיּוֹן לִבְשִׁי בִּגְדֵי תִפְאַרְתֵּךְ יְרוּשָׁלִַם עִיר הַקֹּדֶשׁ כִּי לֹא יוֹסִיף יָבֹא בָךְ עוֹד עָרֵל וְטָמֵא:

(ב) הִתְנַעֲרִי מֵעָפָר קוּמִי שְּׁבִי יְרוּשָׁלִָם הִתְפַּתְּחִי מוֹסְרֵי צַוָּארֵךְ שְׁבִיָּה בַּת צִיּוֹן:

(ג) כִּי כֹה אָמַר ה' חִנָּם נִמְכַּרְתֶּם וְלֹא בְכֶסֶף תִּגָּאֵלוּ:

(ד) כִּי כֹה אָמַר אֲדֹנָי ה' מִצְרַיִם יָרַד עַמִּי בָרִאשֹׁנָה לָגוּר שָׁם וְאַשּׁוּר בְּאֶפֶס עֲשָׁקוֹ:

(ה) וְעַתָּה מַה לִּי פֹה נְאֻם ה' כִּי לֻקַּח עַמִּי חִנָּם משְׁלָיו יְהֵילִילוּ נְאֻם ה' וְתָמִיד כָּל הַיּוֹם שְׁמִי מִנֹּאָץ:

(ו) לָכֵן יֵדַע עַמִּי שְׁמִי לָכֵן בַּיּוֹם הַהוּא כִּי אֲנִי הוּא הַמְדַבֵּר הִנֵּנִי:

(ז) מַה נָּאווּ עַל הֶהָרִים רַגְלֵי מְבַשֵּׂר מַשְׁמִיעַ שָׁלוֹם מְבַשֵּׂר טוֹב מַשְׁמִיעַ יְשׁוּעָה אֹמֵר לְצִיּוֹן מָלַךְ אֱלֹהָיִךְ:

(ח) קוֹל צֹפַיִךְ נָשְׂאוּ קוֹל יַחְדָּו יְרַנֵּנוּ כִּי עַיִן בְּעַיִן יִרְאוּ בְּשׁוּב ה' צִיּוֹן:

(ט) פִּצְחוּ רַנְּנוּ יַחְדָּו חָרְבוֹת יְרוּשָׁלִָם כִּי נִחַם ה' עַמּוֹ גָּאַל יְרוּשָׁלִָם:

(י) חָשַׂף ה' אֶת זְרוֹעַ קָדְשׁוֹ לְעֵינֵי כָּל הַגּוֹיִם וְרָאוּ כָּל אַפְסֵי אָרֶץ אֵת יְשׁוּעַת אֱלֹהֵינוּ:

(יא) סוּרוּ סוּרוּ צְאוּ מִשָּׁם טָמֵא אַל תִּגָּעוּ צְאוּ מִתּוֹכָהּ הִבָּרוּ נֹשְׂאֵי כְּלֵי ה':

(יב) כִּי לֹא בְחִפָּזוֹן תֵּצֵאוּ וּבִמְנוּסָה לֹא תֵלֵכוּן כִּי הֹלֵךְ לִפְנֵיכֶם ה' וּמְאַסִּפְכֶם אֱלֹהֵי יִשְׂרָאֵל:

(יג) הִנֵּה יַשְׂכִּיל עַבְדִּי יָרוּם וְנִשָּׂא וְגָבַהּ מְאֹד:

(יד) כַּאֲשֶׁר שָׁמְמוּ עָלֶיךָ רַבִּים כֵּן מִשְׁחַת מֵאִישׁ מַרְאֵהוּ וְתֹאֲרוֹ מִבְּנֵי אָדָם:

(טו) כֵּן יַזֶּה גּוֹיִם רַבִּים עָלָיו יִקְפְּצוּ מְלָכִים פִּיהֶם כִּי אֲשֶׁר לֹא סֻפַּר לָהֶם רָאוּ וַאֲשֶׁר לֹא שָׁמְעוּ הִתְבּוֹנָנוּ:

### גילוי עם ישראל דרך גילוי אור ה' בגולה

עד כה דובר ביציאה מן הגלות אל הגאולה. הגלות היא "בית הקברות" כביטוי הגאון[[1]](#footnote-1), והיציאה לגאולה באה ע"י אור ה', והיא מלווה את תחיית עם ישראל בארצו. בתחילה מתגלה עם ישראל בספור תהילותיו של הקב"ה, ומתוך המשך התגלות אור ה' בנתיבות הגולה, בזה מתברר עניינו של ישראל.

### עבדים בנים ונבחרים

בפרקים העומדים לפנינו[[2]](#footnote-2) מופיע המושג "עבדי יעקב" פעמים רבות. ביחסנו עם הקב"ה יש לנו מצב של בנים ומצב של עבדים. בשני צדדים אלו אנו מתייחסים אל אבינו ואדוננו. יש שאנו במצב בנים ויש שאנו במצב עבדים, וכך הדבר נמשך משך כל הדורות ביחסינו אל ה' אלוקינו יש יתרון בבנים על עבדים, ויש יתרון בעבדים על בנים, מבחינות ומצדדים שונים.

התארים לישראל הם בנים ועבדים, שני צדדים המציינים יחס בין הקב"ה ובין ישראל, ומבררים את עניינם של ישראל. וכאן מופיעים כמה פרקים שמדובר בהם על "בחיר ה'", תאר חדש לישראל. שלושה תארים הם לישראל: א) בנים ב) עבדים, ג) נבחרים, בחירים.

### גאולה ותשובה

בפרקים הבאים מדובר על הגאולה, פרק נב "עורי עורי לבשי עוזך וכו'" "חנם נמכרתם", הגאולה תבוא אף בלא תשובה (סנהדרין צח[[3]](#footnote-3)).

### ידיעת ה' תגלה את הגאולה

"לכן ידע עמי שמי", תואר ישראל הוא "עם יודעי אלוהיו", מתוך ידיעת שמו תתגלה הגאולה. ענין מיוחד יש לידיעת השם, "וּשְׁמִי ה' לֹא נוֹדַעְתִּי לָהֶם" (שמות ו,ג). ענין המשיחיות והגאולה הוא משותף לכל הנביאים, אף על פי ש"אין שני נביאים מתנבאים בסגנון אחד" (סנהדרין פט.) מכל מקום "קול צופיך נשאו קול יחדיו ירננו", "צופיך" הם נביאים (מגילה ב:).

### משיח הוא שליח של כלל ישראל

שלושת הפסוקים האחרונים שייכים כבר לעניינו של פרק נג "הנה ישכיל עבדי". "הירום ונישא" נובע מתוך ה"ישכיל". זוהי המשיחיות הכלל-ישראלית, זוהי האישיות הכללית, אנחנו כולנו משיחים. "משיח" הוא מלשון נמשח לתפקיד מיוחד בעל ייעוד מיוחד.

כהנים הם שלוחי דידן ושלוחי דרחמנא (תוס' בקדושין ובנדרים). באופן פוטנציאלי כולנו כהני ה' ועובדי עבודתו. הרמב"ם כותב "הלכות המקדש והעובדים בו", והעובדים בו הם כל ישראל. ומתוך כך מלכות ישראל מתגלה במציאות שיש בישראל, ומתוך כך נמשחים מלכי ישראל, ומתוך כך נובע תאר המשיחיות על עם שלם, מה שלא יתואר, לכאורה, אלא על אישים יחידיים ופרטיים. אך אצלנו מתוך מציאות מלכות ישראל נובע מציאות משיח ה' הנקרא על העם כולו. ישנו משיח בן-דוד, הוא לכאורה אישי ויחידי, אך לא כן - הוא שייך לכלל, לצבור. השם משיח חל על ההמון, ומשיח שהוא אישיות זהו משיח שקר כאשר האמינו פושעי ישראל[[4]](#footnote-4). ומתוך המשיחיות הציבורית נובעת המשיחיות האישית, מלכים ונביאים. ומשיחיות זו נמשכת על גדולים וקטנים. "'אל תגעו במשיחי' - אלו תינוקות של בית רבן" (מס' שבת). כולנו משיחיים, ובזה מדרגות רבות: גדולי גדולים שבישראל וקטנים שבישראל, ואפילו תינוקות של בית רבן.

1. ביאור הגר"א, סוף סיפרא דצניעותא. [↑](#footnote-ref-1)
2. ישעיהו נב-נג [↑](#footnote-ref-2)
3. רבינו מתייחס כאן למחלוקת המופיעה במסכת סנהדרין (דף צז: עד דף צח.): "תניא אידך: רבי אליעזר אומר אם ישראל עושין תשובה נגאלין שנאמר 'שובו בנים שובבים ארפא משובותיכם'. אמר לו רבי יהושע והלא כבר נאמר 'חנם נמכרתם ולא בכסף תגאלו' חנם נמכרתם בעבודת כוכבים ולא בכסף תגאלו לא בתשובה ומעשים טובים. אמר לו רבי אליעזר לרבי יהושע והלא כבר נאמר 'שובו אלי ואשובה אליכם'. אמר ליה רבי יהושע והלא כבר נאמר 'כי אנכי בעלתי בכם ולקחתי אתכם אחד מעיר ושנים ממשפחה והבאתי אתכם ציון'. אמר לו רבי אליעזר והלא כבר נאמר 'בשובה ונחת תושעון'. אמר לו רבי יהושע לרבי אליעזר והלא כבר נאמר 'כה אמר ה' גואל ישראל וקדושו לבזה נפש למתעב גוי לעבד מושלים מלכים יראו וקמו שרים וישתחוו'. אמר לו רבי אליעזר והלא כבר נאמר 'אם תשוב ישראל נאום ה' אלי תשוב'. אמר לו רבי יהושע והלא כבר נאמר 'ואשמע את האיש לבוש הבדים אשר ממעל למימי היאור וירם ימינו ושמאלו אל השמים וישבע בחי העולם כי למועד מועדים וחצי וככלות נפץ יד עם קדש תכלינה כל אלה וגו'' ושתק רבי אליעזר".

המעניין במחלוקת זו הוא, ששני התנאים מביאים הוכחות סותרות מאותם שני נביאים. שניהם מסתמכים הן על ישעיהו והן על ירמיהו. דווקא ההוכחה הניצחת של ר' יהושע היא מדברי דניאל, שיש מחלוקת לגביו האם הוא היה נביא, כאמור לעיל.

בכל אופן, ההוכחה הראשונה של ר' יהושע היא מפרקנו, ישעיהו נב. נראה שרבינו אף מפשר בין הדעות, ואומר שאמנם הגאולה לא תלויה בתשובה, אך תבוא לפניה השכלה וידיעת ה'. [ב.ד] [↑](#footnote-ref-3)
4. נראה שרבינו יצא כאן כנגד פרשנות נוצרית, הטוענת ששלושת הפסוקים האחרונים של פרק נב וכל פרק נג העוסקים בעבד ה', מתכוונים ל"אותו האיש" (בנוסף נעיר, שכחודש לפני שהתקיים שיעור זה (בכ"ז בשבט), התקיים הביקור הראשון במדינת ישראל של אפיפיור, פאולוס השישי (בכ' בטבת). ביקור זה גרר ביקורת רבה, והראשון לציון דאז, הרב יצחק נסים סרב להיפגש עם האפיפיור. באותה שנה אף שלח הרב צבי יהודה תלמידים מהישיבה כדי להפגין נגד פעילות מסיונרית בירושלים, וכנגד הצגת "מתיאוס פסיון", המתארת את צליבתו של "אותו האיש" והתקיימה בבנייני האומה).

גם ראב"ע יוצא כנגד פרשנות זו: "אמרו בעלי פלוגתנו שהוא רמז לאלוהיהם". אותה פרשנות באה לידי ביטוי בטענת הנוצרי ב"ויכוח הברצלוני" מול רמב"ן: "טען אותו האיש: הנה פרשת הנה ישכיל עבדי מספרת עניין מיתת המשיח ובואו ביד ונתנו אותו עם הרשעים כאשר היה בישו. אתה מאמין שתדבר אותה פרשה במשיח?". רמב"ן עונה "אמרתי לו: כפי המשמעות האמיתי אינה מדברת אלא בעם ישראל בכללם, שכך קורין אותם הנביאים תדיר, ישראל עבדי, יעקב עבדי". נראה שפרשנים נוספים שחיו בסביבה נוצרית, פירשו שמדובר בעם ישראל בכללותו. כך פירשו רש"י, רד"ק, ומצודת דוד.

אולם, עדיין מבחינה פרשנית, ניתן לטעון שמדובר באדם פרטי. שמדובר במשה רבנו (מסכת סוטה יד:), בירמיהו (ע"פ רס"ג), , ביאשיהו (ר' יצחק אברבנאל), בישעיהו עצמו, ביהויכין (כמובא בפירוש "דעת מקרא") או במשיח בן דוד (מדרש תנחומא, תולדות י"ד).

נראה שרבינו פתר את הבעיה כך: אכן מדובר על אדם פרטי, המשיח, אך הוא מקבל את מעמדו בזכות כלל עם ישראל. לא ייתכן משיח שדרגתו נובעת מאישיותו הפרטית. בדרך זו הולך גם ר' יצחק אברבנאל (ישועות משיחו, חלק ב, עיון שני, פרק ב) "ואתה דע לך שפעמים רבות הנביאים והחכמים היו מדברים באומה בשם המשיח ופעמים היו מדברים במשיח בשם האומה, ולפי שכמו שאמרו חז"ל (במד"ר פי"ט כט) "הדור הוא הפרנס והפרנס הוא הדור". הלא תראה שהנה ישכיל עבדי (ישעיה נב, יג) תרגמו יונתן על מלך המשיח, וכן בתנחומא, ושאר פסוקי הפרשה (שם נג, ה) "והוא מחולל מפשעינו" וגו' פירשו על האומה, לפי שהיה ענינה וענין משיחה אחד".

כך רבינו מצביע על נקודה מרכזית בינינו ובין הנוצרים: אצלם הדת מתחילה מן הפרט אל הכלל, מ"התגלות" אל הפרט, וממשיח פרטי אל כלל העולם. אצלנו האמונה התחילה מהתגלות אל הכלל בהר סיני, ותמשיך למשיחיות ציבורית. ולמשיח שהוא שליח של כלל ישראל. [ב.ד] [↑](#footnote-ref-4)